पहले टेस्ट शतक पर झूमे ग्रीन, काली पट्टी बांधकर मैदान में उतरी टीम ऑस्ट्रेलिया; देखें टॉप मोमेंट्स
India Vs Australia (IND VS AUS) Ahmedabad Test Match Day 2 Moments Update; Follow India Vs Australia 4th Test Latest Photos and Video Updates on Dainik Bhaskar. भारत-ऑस्ट्रेलिया के बीच चौथे टेस्ट का दूसरा दिन भी ऑस्ट्रेलिया के नाम रहा। उस्मान ख्वाजा ने 180 रन बनाए, वहीं कैमरून ग्रीन ने अपने टेस्ट करियर का पहला शतक जड़ा।
भारत-ऑस्ट्रेलिया के बीच चौथे टेस्ट का दूसरा दिन भी ऑस्ट्रेलिया के नाम रहा। उस्मान ख्वाजा ने 180 रन बनाए, वहीं कैमरून ग्रीन ने अपने टेस्ट करियर का पहला शतक जड़ा। कंगारू टीम 480 पर ऑलआउट हुई। दिन का खेल खत्म होने तक भारत ने बगैर नुकसान के 36 रन बना लिए हैं।
दूसरी पारी में शुभमन गिल ने छक्का मारा तो बॉल गुम गई। ऑस्ट्रेलियाई टीम काली पट्टी बांधकर मैदान में उतरी। मैच में दूसरे दिन के ऐसे ही टॉप मोमेंट्स हम इस खबर में जानेंगे...
गिल के छक्के से बॉल ही गुम गई
दूसरे दिन के आखिरी ओवर में भारत के शुभमन गिल ने नाथन लायन को आगे निकलकर छक्का मारा। शॉट पर बॉल इतनी सीधी गई कि साइट स्क्रीन के पर्दों में कहीं गुम हो गई। वहां मौजूद दर्शकों ने बॉल ढूंढने की कोशिश की और बहुत देर बाद बॉल ढूंढ ही निकाली। गिल ने दिन का खेल खत्म होने तक 27 बॉल पर 18 रन बना लिए हैं।
उमेश की बॉल लायन को लगी
पहली पारी में 145वें ओवर की आखिरी बॉल उमेश यादव ने शॉर्ट पिच फेंकी। नाथन लायन बॉल को मिस कर गए, जो सीधे लायन के हेलमेट पर लगी। बॉल स्लिप में खड़े शुभमन गिल के पास गई। चोट गहरी थी, इसलिए उन्हें देखने फिजियो टीम आई। दूसरी पारी में जब लायन फील्डिंग करने आए, तब उनके सिर पर चोट का लाल निशान साफ नजर आ रहा था।
काली पट्टी बांधकर मैदान में उतरी टीम ऑस्ट्रेलिया
ऑस्ट्रेलिया के रेगुलर कैप्टन पैट कमिंस की मां का शुक्रवार को निधन हो गया। इसी कारण पूरी ऑस्ट्रेलिया टीम के खिलाड़ी शुक्रवार को काली पट्टी बांधकर मैदान में उतरे। अपनी मां के स्वास्थ्य की देखभाल करने के लिए ही वह टेस्ट सीरीज के बीच में ऑस्ट्रेलिया लौट गए थे। वह तीसरे और चौथे टेस्ट में टीम का हिस्सा नहीं हो सके। उनकी जगह स्टीव स्मिथ ने कप्तानी की।
पहले टेस्ट शतक पर झूमे कैमरून ग्रीन 
ऑस्ट्रेलिया के ऑलराउंडर कैमरून ग्रीन ने अहमदाबाद में अपना पहला टेस्ट शतक जड़ा। सेंचुरी पूरी होते ही ग्रीन झूम उठे, उनके शतक पर भारत के विराट कोहली ने भी तालियां बजाईं। इस टेस्ट सीरीज में यह किसी भी प्लेयर का तीसरा शतक है। उनसे पहले उस्मान ख्वाजा और रोहित शर्मा ने शतक लगाए थे। ग्रीन 170 बॉल में 114 रन बनाकर रविचंद्रन अश्विन की बॉल पर कैच आउट हुए।
अश्विन ने 32वीं बार 5+ विकेट लिए
रविचंद्रन अश्विन ने पहली पारी में 91 रन देकर 6 विकेट लिए। अश्विन ने 32वीं बार टेस्ट की एक पारी में 5 या उससे ज्यादा विकेट लेने का कारनामा किया है। उन्होंने 26वीं बार भारत में 5+ विकेट लिए।
